CELEX: 32015D0295
Language: ro
Date: 2015-02-24 00:00:00
Title: Decizia de punere în aplicare (UE) 2015/295 a Comisiei din 24 februarie 2015 de aprobare a alternatorului eficient MELCO GXi ca tehnologie inovatoare pentru reducerea emisiilor de CO 2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului  Text cu relevanță pentru SEE

25.2.2015   
            
            
               RO
            
            
               Jurnalul Oficial al Uniunii Europene
            
            
               L 53/11
            
         DECIZIA DE PUNERE ÎN APLICARE (UE) 2015/295 A COMISIEI
   din 24 februarie 2015
   de aprobare a alternatorului eficient MELCO GXi ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 12 alineatul (4),
   întrucât:
   
               (1)
            
            
               Furnizorul Mitsubishi Electric Corporation (MELCO), reprezentat în Uniune de Mitsubishi Electric Automotive Europe B.V. („solicitantul”), a depus la 24 iunie 2014 o cerere pentru aprobarea alternatorului eficient MELCO GXi ca tehnologie inovatoare. S-a evaluat dacă cererea este completă, în conformitate cu articolul 4 din Regulamentul de punere în aplicare (UE) nr. 725/2011 al Comisiei (2). Comisia a constatat că anumite informații relevante lipseau din cererea inițială și i-a cerut solicitantului să o completeze. Comisia a primit informațiile complete la 10 iulie 2014 și a început procesul de evaluare a cererii în ziua următoare datei respective.
            
         
               (2)
            
            
               S-a constatat că cererea, care a fost evaluată în conformitate cu articolul 12 din Regulamentul (CE) nr. 443/2009, cu Regulamentul de punere în aplicare (UE) nr. 725/2011 și cu Orientările tehnice pentru elaborarea cererilor de aprobare a tehnologiilor inovatoare în temeiul Regulamentului (CE) nr. 443/2009 („Orientările tehnice”) (3), este completă.
            
         
               (3)
            
            
               Cererea se referă la alternatorul eficient MELCO GXi pentru intensități ale curentului debitat cuprinse între 130 A și 250 A. Alternatorul are un randament ridicat, care a fost determinat în conformitate cu abordarea VDA descrisă la punctul 5.1.2 din anexa I la Orientările tehnice. În această abordare se face trimitere la metodologia de testare menționată în standardul internațional ISO 8854:2012 (4). Alternatorul solicitantului are un randament mai mare decât alternatorul de referință, ca urmare a reducerii următoarelor trei pierderi: pierderea de redresare, prin utilizarea unor diode noi cu pierdere mică de energie; pierderile în fier din stator, prin utilizarea unui miez statoric din tole subțiri de oțel electromagnetic de înaltă calitate; precum și pierderile în cupru din stator, prin utilizarea unui stator cu factor de umplere foarte mare și a unei structuri de răcire axiale.
            
         
               (4)
            
            
               Comisia constată că informațiile furnizate în cerere demonstrează că au fost îndeplinite condițiile și criteriile menționate la articolul 12 din Regulamentul (CE) nr. 443/2009 și la articolele 2 și 4 din Regulamentul de punere în aplicare (UE) nr. 725/2011.
            
         
               (5)
            
            
               Solicitantul a demonstrat că alternatorul de înalt randament de tipul celui descris în cererea respectivă nu este utilizat în mai mult de 3 % din autoturismele noi înmatriculate în anul de referință 2009.
            
         
               (6)
            
            
               Pentru determinarea reducerii emisiilor de CO2 ca urmare a montării acestei tehnologii inovatoare pe vehicule, este necesară stabilirea vehiculului de referință cu care ar trebui comparat randamentul vehiculului echipat cu tehnologia inovatoare, în conformitate cu articolele 5 și 8 din Regulamentul de punere în aplicare (UE) nr. 725/2011. Potrivit Comisiei, dacă tehnologia inovatoare se montează pe un nou tip de vehicul, este oportun să se considere că un alternator cu randamentul de 67 % este o tehnologie de referință adecvată. Dacă alternatorul eficient MELCO GXi se montează pe un tip de vehicul existent, tehnologia de referință ar trebui să fie alternatorul montat pe ultima versiune introdusă pe piață a tipului respectiv de vehicul.
            
         
               (7)
            
            
               Solicitantul a furnizat o metodologie pentru testarea reducerii emisiilor de CO2, care include formule consecvente cu formulele descrise în Orientările tehnice pentru abordarea simplificată a alternatoarelor eficiente. Comisia consideră că metodologia de testare va duce la rezultate verificabile, repetabile și comparabile și că aceasta poate demonstra, în mod realist și pe baza unor date statistice fiabile, beneficiile tehnologiei inovatoare în materie de reducere a emisiilor de CO2, în conformitate cu articolul 6 din Regulamentul de punere în aplicare (UE) nr. 725/2011.
            
         
               (8)
            
            
               Solicitantul a furnizat o metodologie pentru testarea reducerii emisiilor de CO2, care include formule bazate pe Orientările tehnice cu privire la alternatoarele eficiente. Comisia constată că metodologia de testare a solicitantului și formulele utilizate de acesta pentru calcularea reducerii emisiilor de CO2 sunt identice în toate privințele cu metodologia specificată în anexa la Decizia de punere în aplicare 2013/341/UE a Comisiei (5). În consecință, Comisia consideră că metodologia prevăzută în Decizia de punere în aplicare 2013/341/UE ar trebui să fie folosită pentru determinarea reducerii emisiilor de CO2 ca urmare a utilizării alternatorului eficient MELCO GXi.
            
         
               (9)
            
            
               Având în vedere cele de mai sus, Comisia consideră că solicitantul a demonstrat în mod satisfăcător că reducerea emisiilor obținută cu ajutorul tehnologiei inovatoare este de cel puțin 1 g CO2/km.
            
         
               (10)
            
            
               Comisia remarcă faptul că reducerea emisiilor obținută cu ajutorul tehnologiei inovatoare poate fi parțial demonstrată în cadrul ciclului standard de încercare și că reducerea totală finală care urmează a fi certificată ar trebui, prin urmare, să fie determinată în conformitate cu articolul 8 alineatul (2) al doilea paragraf din Regulamentul de punere în aplicare (UE) nr. 725/2011.
            
         
               (11)
            
            
               Comisia constată că raportul de verificare a fost elaborat de UTAC (Grupul UTAC CERAM) și că raportul confirmă concluziile prezentate în cerere.
            
         
               (12)
            
            
               În acest context, Comisia consideră că nu trebuie ridicate obiecții în ceea ce privește aprobarea tehnologiei inovatoare în cauză.
            
         
               (13)
            
            
               În scopul stabilirii codului general al ecoinovației, care trebuie utilizat în documentația relevantă aferentă omologării de tip în conformitate cu anexele I, VIII și IX la Directiva 2007/46/CE a Parlamentului European și a Consiliului (6), ar trebui să fie precizat codul individual care urmează a fi utilizat pentru tehnologia inovatoare aprobată prin prezenta decizie de punere în aplicare.
            
         
               (14)
            
            
               Orice producător care dorește să beneficieze de o reducere a emisiilor sale specifice medii de CO2, pentru îndeplinirea obiectivului specific în materie de emisii cu ajutorul reducerii emisiilor de CO2 obținute prin utilizarea tehnologiei inovatoare aprobate prin prezenta decizie, ar trebui, în conformitate cu articolul 11 alineatul (1) din Regulamentul de punere în aplicare (UE) nr. 725/2011, să menționeze prezenta decizie în cererea sa de acordare a unui certificat de omologare CE de tip pentru vehiculele respective,
            
         ADOPTĂ PREZENTA DECIZIE:
   Articolul 1
   (1)   Alternatorul eficient Mitsubishi Electric Corporation GXi, care are un randament înalt ca urmare a reducerii a trei pierderi diferite și este destinat utilizării în vehicule din categoria M1, se aprobă ca tehnologie inovatoare în sensul articolului 12 din Regulamentul (CE) nr. 443/2009.
   (2)   Reducerea emisiilor de CO2 obținută prin utilizarea alternatorului menționat la alineatul (1) se determină în conformitate cu metodologia stabilită în anexa la Decizia de punere în aplicare 2013/341/UE.
   (3)   În conformitate cu articolul 11 alineatul (2) al doilea paragraf din Regulamentul de punere în aplicare (UE) nr. 725/2011, reducerea emisiilor de CO2 determinată în conformitate cu alineatul (2) al prezentului articol poate fi certificată și înscrisă în certificatul de conformitate și în documentația relevantă aferentă omologării de tip, specificate în anexele I, VIII și IX la Directiva 2007/46/CE, numai dacă aceasta atinge sau depășește pragul specificat la articolul 9 alineatul (1) din Regulamentul de punere în aplicare (UE) nr. 725/2011.
   (4)   Codul individual al ecoinovației utilizat pentru tehnologia inovatoare aprobată prin prezenta decizie, care trebuie înscris în documentația privind omologarea de tip, este „12”.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 24 februarie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 140, 5.6.2009, p. 1.
   
      (2)  Regulamentul de punere în aplicare (UE) nr. 725/2011 al Comisiei din 25 iulie 2011 de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO2 generate de automobile, în temeiul Regulamentului (CE) nr. 443/2009 al Parlamentului European și al Consiliului (JO L 194, 26.7.2011, p. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf
   
      (4)  ISO 8854. Vehicule rutiere – Alternatoare cu regulatoare – Metode de încercare și cerințe generale. Număr de referință ISO 8854:2012(E).
   
      (5)  Decizia de punere în aplicare 2013/341/UE a Comisiei din 27 iunie 2013 de aprobare a alternatorului Valeo Efficient Generation Alternator ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului (JO L 179, 29.6.2013, p. 98).
   
      (6)  Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).